Napwu slaags met SSC - Regering - Republikein
Tuesday, March 30th, 11:03:40
Napwu slaags met SSC
CEO se kontrak verleng
25 March 2021 | Regering
Jemima Beukes en Mathias Haufiku
Die Namibiese Vakbond vir Staatsdienswerkers (Napwu) wil hê die meerderheid van die Maatskaplike Voorsorgfonds (SSC) moet geskors word omdat hulle die fonds se sake wanbestuur.
Aantygings van onreëlmatige tendertoekennings, die twyfelagtige wysiging van die maatskappy se vergoedingsbeleid om enkeles te bevoordeel en vermeende korporatiewe bestuurstekortkominge is ook tans onder die loep.
Die aantygings word vervat in 'n voorlegging wat Napwu op 26 Februarie vanjaar aan die minister van arbeid, nywerheidsbetrekkinge en werkskepping, mnr. Utoni Nujoma, oorhandig het.
Napwu is glo bekommerd die situasie kan in die toekoms tot afleggings van werkers lei as dit nie reggestel word nie.
"Hiermee versoek Napwu die skorsing van die personeellede wat by verskeie twyfelagtige praktyke betrokke was, om ruimte te skep sodat die gebeure by die SSC ongehinderd ondersoek kan word," het mnr. Peter Nevonga, die vakbond se sekretaris-generaal, gesê.
Napwu vra vir die skorsing van die SSC se uitvoerende hoof, me. Milka Mungunda, die algemene bestuurder van korporatiewe bestuur, me. Evelyn Zimba-Naris, algemene bestuurder van menslike hulpbronne, regsadviseur en bestuurder vir organisatoriese doeltreffendheid, me. Yulanda Marais, en senior bestuurder vir eiendomme, mnr. Gottfried Naobeb.
Die ministerie se uitvoerende direkteur, mnr. Bro-Matthew Shinguadja, het bevestig hulle het die brief ontvang.
"Ons beraadslaag tans met die raad om die feite agtermekaar te kry. Daarna sal die minister op Napwu se versoeke reageer," het Shinguadja gister gesê.
Napwu het kommer uitgespreek dat die entiteit nie goed bestuur word nie en die bestuur verskeie twyfelagtige ooreenkomste aangegaan het, soos om sedert Oktober 2019 N$2,3 miljoen aan huurgeld te bestee vir 'n gebou wat tot nou toe nog leeg staan.
SSC-werkers wat in die TransNamib Holdings-kantoor in die stad gewerk het, was veronderstel om die kantore te beset in die gebou wat Nampa, die staatsnuusagentskap, besit.
Die werkers kon nie intrek nie, omdat die gebou nie voldoen aan die gesondheids- en veiligheidsvoorskrifte van die Windhoekse munisipaliteit nie.
Hulle was veronderstel om begin Februarie in te trek.
Verlede maand moes die SSC beide die TransNamib- en Nampa-rekeninge betaal, wat onderskeidelik N$126 000 en N$194 000 beloop.
Die TransNamib-huur moet nog betaal word, omdat die kontrak voortydig beëindig is aangesien die SSC nie drie maande kennisgewing aan die verhuurder gegee het nie.
Nóg 'n kopseer is die Windhoek-Wes-eiendomme wat in 2016 onder twyfelagtige omstandighede aangekoop is. SSC het N$14 miljoen te veel betaal toe erwe 8451 en 1372 by 'n middelman gekoop is.
Die twee aangrensende eiendomme is gekoop om die nuwe SSC-hoofkantoor te huisves. Dié projek het nooit begin nie en een van die eiendomme staan leeg, terwyl die ander bewoon word deur huurders wat na bewering sedert 2016 nie huur betaal het nie.
Die fonds word tans daarvan beskuldig dat hulle die vergoedingsbeleid verander het om die dienskontrak van die uitvoerende hoof met nog vyf jaar te verleng, ondanks die feit dat sy reeds verlede jaar moes aftree.
Mungunda, wat op 3 Februarie 61 jaar oud geword het, sal nou tot 2026 aanbly.
Die raadsvoorsitter, dr. David Uirab, het Dinsdag dié aankondiging gemaak.
Volgens die fonds se menslike hulpbronbeleid word werknemers verplig om aan die einde van die maand wat hulle 60 word, af te tree. Dit beteken dat Mungunda in Februarie 2020 moes aftree.
Die beleid is egter in Junie 2020 gewysig om uitvoerende werknemers in staat te stel om ná 60 by die SSC te werk teen 'n totale koste vir die maatskappystruktuur, mits hulle hul eie voordele dek.
"Die aantal jare vir die verlenging van die diens van EXCO-lede is 'n onregverdige arbeidspraktyk teenoor alle ander personeellede wat ook tot 65 wil werk. Die ouderdomme van die groep ter sprake het 'n finansiële implikasie op die SSC as hulle toegelaat word om aan te bly," het Nevonga gesê.
Nevonga het gesê so 'n reëling verg ministeriële goedkeuring.
Napwu is ook nie beïndruk met die manier waarop die bestuur verskeie aankope hanteer het nie.
Die SSC-raadsvoorsitter het nie op navrae gereageer nie en het gesê hy is "te besig met dringende sake". - [email protected], [email protected]